Nuwe ‘geen nonsies 4×4’ onthulDie Ineos Grenadier. Foto: Verskaf Ek het al oor die jare ŉ klomp stories gehoor van die dingetjie of daai dingetjie wat iewers in ŉ oom se werkkamer gebore is. Ongelukkig is dit nooit gepatenteer nie … so hy is sy miljoene kwyt. Hier dink ek daar gaan wel iets besonders gebeur. ŉ Tydjie terug, in die Grenadier-kroeg in Londen, het Jim Ratcliffe, voorsitter van Ineos, ŉ chemiese maatskappy, ŉ gaping in die mark gesien vir ŉ geen nonsies 4×4. Só is Ineos Automotive Limited gebore … en die res is amper geskiedenis. Maroela Media was gelukkig genoeg om onlangs tydens ŉ digitale onthulling, en ŉ bitter streng embargo, die finale ontwerp van die splinternuwe Ineos Grenadier te sien. By die eerste oogopslag is dit ŉ jonger tweelingboetie van die Land Rover Defender 110. Die Ineos Grenadier. Foto: Verskaf As ŉ mens ŉ bietjie nader kyk, dan begin die etos van die hele projek homself wys. Daar was ŉ paar pilare wat Ineos by wou hou. Ontwerp, duursaamheid, betroubaarheid en 4×4-vernuf. Om dit te behaal het hulle ŉ wiel in elke hoek nodig, permanente vierwielaandrywing met ŉ laestrek ratkas, ŉ leerraam met soliede dryfaste voor en agter en drie ewenaarslotte, agter; middel en voor. Sjoe. Die Grenadier moes ook klasleidende 4×4-vermoë hê, ŉ ton kan dra, 3,5 ton kan sleep, gemaklik wees met ŉ moderne binneruim – o, en jy moet hom met ŉ tuinslang kan afspuit binne en buite. Hier is waar dinge vir my fantasties raak. In Ineos se eie woorde: “There needs to be an element to ensure ease of repair”. Dit sê vir my, dié ingenieurs wil hê ŉ mens moet die Grenadier vat op daai trippie, en ja – hy gaan seerkry, maar dis oukei – hy kan maklik herstel word. Die Ineos Grenadier. Foto: Verskaf Toe hulle eers my aandag het, toe begin die vrae vloei. Enjin? Ratkas? Goeie nuus aan albei fronte. Ineos het hande gevat met BMW vir enjins en sal gebruik maak van hul inlyn-sessilinder petrol- en dieselenjins. Dié enjins sal gepaardgaan met ZF-ratkaste. Volgens my is daar tans nie beter diesel enjins óf ratkaste daar buite nie. Mooi. Dit is nog omtrent 18 maande voor die Ineos Grenadier in volle produksie in gaan. Hulle sal tussen nou en dán in Suidelike Afrika wees vir toetsing en dalk sal ons moontlik ons hande dán op hom kry. Hulle toetsing sal binnekort 1,8 miljoen km haal – maar nou moet hulle bewys hoe taai die Grenadier is. Die Ineos Grenadier. Foto: Verskaf Ek druk toe vir Mark Tennant, kommersiële direkteur van Ineos Automotive, om vir my te sê waarnatoe hulle mik in terme van die prys. Hy het dadelik geantwoord en gesê hulle wil hom bereikbaar hou, maar dit sal nie goedkoop wees nie. Hulle hoop om hom net-net binne die bereik van die top-dubbelkajuitmanne te plaas, maar niks só verregaande soos Mercedes-Benz se Gelandewagen nie. Dis goeie nuus. Daar moet nog baie water in die see loop, en hul gaan nog met elke land se invoerbelasting en wisselkoerse te doen kry – maar ek wens vir Ineos al die sterkte toe. Dit is ŉ eerlike produk, met ŉ spesifieke teikenmark in gedagte – hulle moet volstoom gaan daarvoor. Hulle sal reeds Suid-Afrikaners in hul sakke hê – want die leerraam stel homself in staat vir verskeie bakstyle – en daar sal ŉ dubbelkajuit wees. Ineos het die Grenadier ontwerp sodat dit maklik aanpasbaar is vir elke kliënt se behoeftes. Ekstra bedrading vir yskaste, monteringspunte vir dakrakke en jerry-kanne – ek persoonlik kan nie wag nie.